SKRIFTLIG FORESPØRGSEL E-0590/01

af Alexandros Baltas (PSE) til Kommissionen

(1. marts 2001)

Om: Brasiliens opkrævning af told for ferskenkonserves

De brasilianske myndigheder har belagt ferskner på konserves med en told på 55 %. Denne told indebærer forskelsbehandling, idet den pålægges ferskenkonserves, der eksporteres fra Grækenland til Brasilien.

Denne told blev indført af de brasilianske myndigheder for omkring fem år siden men skulle oprindeligt falde hvert år, så den i december 2000 ville være nået ned på 23 % og 1. januar 2001 på 17 %.

Jeg har imidlertid modtaget oplysninger om, at de brasilianske myndigheder i oktober 2000 igen har forhøjet tolden til 55 %. Samtidig har de indledt en antidumping-undersøgelse uden dog at opkræve en midlertidig told. Tolden på 55 % skulle ifølge de brasilianske myndigheder være af midlertidig karakter og skulle afskaffes den 31. december 2000, hvor den oprindelige ordning så ville blive indført og tolden (pr. 1. januar 2001) sænket til 17 %. Den 2. januar 2001 forlængede de brasilianske myndigheder imidlertid tolden på 55 % frem til den 30. juni 2001, idet niveauet for denne told så skulle drøftes inden for rammerne af Det Sydamerikanske Fællesmarked (Mercosur).

Som følge af den praksis, der følges af Brasilien, har producenterne og eksportørerne af ferskenkonserves allerede mistet markedet i helligdagsperioden og har lidt store tab. Ferskenkonserves fra EU er i det hele taget udsat for et voksende pres fra tredjelande med det resultat, at en vigtig del af den europæiske industri trues med undergang, der kan udløse en lavine af uheldige følger for samfundet (øget arbejdsløshed), for landbefolkningen og endvidere for den fælles landbrugspolitik, miljøet m.m. På grundlag af ovennævnte oplysninger bedes Kommissionen besvare følgende:

- Hvilke foranstaltninger har Kommissionen truffet for at beskytte branchen og med hvilket resultat?

- Hvilke foranstaltninger har Kommissionen planer om at træffe i den følgende tid?

- I hvor stor udstrækning tages der hensyn til den brasilianske praksis, og hvor stor indflydelse har denne praksis på den politik, som Kommissionen følger under drøftelserne og forhandlingerne med Det Sydamerikanske Fællesmarked (Mercosur), som Brasilien er medlem af?

Svar afgivet på Kommissionens vegne af Pascal Lamy

(18. maj 2001)

Kommissionen har kendskab til flere foranstaltninger, der har gjort det vanskeligt for importeret ferskenkonserves at få adgang til markedet i Brasilien. De foranstaltninger, som nævnes af det ærede medlem, kan opdeles i to særskilte spørgsmål: anvendelse af tolden og indledning af en antidumpingundersøgelse.

Hvad angår anvendelsen af toldreglerne, er genindførelsen af en told på 55 % i overensstemmelse med Brasiliens forpligtelser inden for rammerne af Verdenshandelsorganisationen (WTO). Toldens lovlighed kan derfor ikke bestrides. Mercosurs fælles toldtarif over for tredjelande for ferskenkonserves er imidlertid 17 %. I henhold til en nylig afgørelse i Mercosur kan Brasilien imidlertid afvige fra den fælles toldtarif over for tredjelande for ferskenkonserves (og en række andre produkter), men burde efterhånden tilpasse sine afgifter i overensstemmelse med den fælles toldtarif. Kommissionen vil sammen med de brasilianske myndigheder aftale, hvornår dette kan ske.

Generelt vil det være bedst at behandle toldafgifterne inden for rammerne af de løbende interregionale forhandlinger mellem Fællesskabet og Mercosur. Det er Kommissionens mål, at disse forhandlinger skal indeholde principper for at fryse, mindske og endelig fjerne toldafgifterne for næsten al handel mellem Fællesskabet og Mercosur.

Den antidumpingundersøgelse, som Brasilien indledte den 25. oktober 2000 skal i henhold til brasiliansk lovgivning afsluttes inden tolv måneder, efter at den er blevet påbegyndt. Denne frist kan i undtagelsestilfælde forlænges med yderligere seks måneder og således højst have en varighed af atten måneder. Kommissionen overvåger nøje denne procedure med henblik på at kunne reagere hurtigt, hvis de brasilianske myndigheder skulle afvige fra WTO's bestemmelser.